6 हजार किलो था वजन; ट्रक के नंबर से पकड़ में आए
Maharashtra Mumbai Adani Electricity Iron Bridge Case Update; मुंबई पुलिस के एक अधिकारी ने बताया कि यह ब्रिज मुंबई के मलाड इलाके में एक नाले के ऊपर रखा हुआ था। इसका इस्तेमाल बड़ी पावर केबल्स को मूव करने के लिए होता था।
मुंबई में चोरों ने 90 फीट लंबा आयरन ब्रिज चुरा लिया। इस पुल का वजन 6 हजार किलो था। चोरों ने पहले इस ब्रिज को गैस कटर से काटा और उसके बाद ट्रक में डालकर ले गए। इसी ट्रक के रजिस्ट्रेशन नंबर से पुलिस चोरों तक पहुंची। मामले में पुलिस ने 4 लोगों को गिरफ्तार किया है।
मुंबई पुलिस के एक अधिकारी ने बताया कि पुल अडाणी इलैक्ट्रिसिटी कंपनी का था। इसे मुंबई के मलाड इलाके में एक नाले के ऊपर रखा गया था। इसका इस्तेमाल बड़ी पावर केबल्स को मूव करने के लिए होता था। बाद में जब नाले पर परमानेंट पुल बन गया तो आयरन ब्रिज को दूसरी जगह पर रख दिया गया।
ब्रिज बनाने वाली कंपनी के कर्मचारी ने की चोरी
जांच के दौरान पुलिस को पता चला कि ब्रिज को आखिरी बार 6 जून को देखा गया था। मौके पर कोई CCTV कैमरे नहीं थे। ऐसे में पुलिस ने आस-पास के इलाकों में लगे CCTV कैमरों के फुटेज देखे।
फुटेज में 11 जून को एक बड़ा ट्रक पुल की तरफ जाते हुए दिखा। पुलिस ने रजिस्ट्रेशन नंबर से ट्रक को ट्रैक किया। जांच में पता चला कि जिस कंपनी को ब्रिज बनाने का ठेका दिया गया था, उसी के एक कर्मचारी ने चोरी की घटना को अंजाम दिया था। पुलिस ने आरोपी और उसके 3 साथियों को गिरफ्तार कर लिया। ब्रिज का सामान भी बरामद कर लिया गया।
चोरी से जुड़ी यह खबरें भी पढ़ें...
बिहार में लोहे का पुल चोरी: सिंचाई विभाग के कर्मचारी बनकर पहुंचे चोर, JCB से तोड़ा और ट्रक पर लादकर ले गए
बिहार के रोहतास जिले में भी पिछले साल पुल चोरी का मामला सामने आया था। चोर सिंचाई विभाग के कर्मचारी बनकर गांव में आए और JCB से पुल तोड़ दिया। फिर गैस कटर से काटकर लोहा ट्रक पर लाद कर आराम से चलते बने। वहीं, विभाग को इस पूरी घटना की भनक तक नहीं लगी। पूरी खबर पढ़ें...
बिहार में मोबाइल टावर की चोरी: कर्मचारी बनकर आए चोरों ने जमीन मालिक से कहा- घाटा हो रहा है और खोल ले गए
बिहार में लोहे के पुल के बाद मोबाइल टावर चोरी होने का मामला भी सामने आया। राजधानी पटना में चोर टावर कंपनी के कर्मचारी बन जमीन के मालिक के पास पहुंचे। उन्होंने मालिक से कहा कि कंपनी को घाटा हो रहा है, इसलिए टावर हटाना होगा। इसके बाद 3 दिन में चोर टावर ले गए। पूरी खबर पढ़ें...